Tað gongur væl við byggiverkætlanini á Óðinshædd í Havn, har 22 leiguíbúðir verða bygdar. Nú verður fyrsta av sjey íbúðarhúsum reist. íbúðirnar eru frá 54 til 86 fermetrar til støddar, og tað eru tvey-, trý- og fýrarúms íbúðir. Í juni 2014 varð lendisarbeiðið byrjað, og hóast tað hevur verið avbjóðandi, tí veturin hevur verið ringur og stórur hæddarmunur er á økinum, so hevur lendisarbeiðið gingið rímiliga væl. Samstundis sum lendisarbeiðið hevur verið í gongd, hevur høvuðsarbeiðstakarin, Sp/f Bulur, bygt elementini í byggihøll í Kollafirði. “ Byggiverkætlanin gongur væl, og tíðarætlanin sigur, at tað verður klárt hjá 22 leigarum at flyta inn í íbúðirnar komandi vár”, sigur Bogi Jacobsen, tekniskur leiðari á Bústøðum. Tað er royndi arkitetkturin Palli Gregoriussen, sum hevur teknað íbúðirnar. Dentur er lagdur á góðsku, funktionalitet og estetik. Samstundis verður roynt at halda kostnaðin á verkætlanini niðri fyri at tryggjað ein sømiligan leigukostnað. “ Gongst sum ætlað, vænta vit at húsaleigurnar fara at liggja ímillum fýra og seks túsund krónur um mánaðin, alt eftir íbúðastødd”, sigur Andras Róin, stjóri á Bústøðum. Íbúðirnar eru ætlaðar øllum samfelagsbólkum, og verða tí ymiskar í stødd og sniði. Tærr lúka øll nútímans krøv til bygging. Tær hava sera góð ljós- og ljóðviðurskifti. Hitapumpur verða brúktar, so orkunýtslan verður lág. Inniluftin verður tryggjað við ventilatión í øllum íbúðunum. Umhvørvið á Óðinshædd er vakurt og friðarligt, og úr íbúðunum verður sera gott útsýni yvir Nólsoyarfjørð.